
Ditaelo tsa Buka

Dibetsa tsa bohlokwa tsa ho manolla pale

Sebaka/Tikoloho: Sebaka kapa tikoloho ke moo pale ya rona e itshetlehileng teng. Re na le mefuta e mmedi ya tikoloho: tikoloho ya mahaeng le tikoloho ya metseng le ya ditoropong. Ho na le ditshupiso tse bontshang hore pale ena ya rona, diketsahalo tsa yona di etsahala tikolohong ya mahaeng kapa tikolohong ya ditoropong.

Tlhekelo/Qalo

Mona re sheba mongodi hore o hlahisa ditaba tsa hae jwang. Na mongodi o wela ditabeng ho ikamahanya le sehlooho sa buka kapa o leleka ditaba tsa hae pele a wela ditabeng.

Mookotaba/Tabataba

Ke molaetsa o ka hara buka. Ke moo re shebang hore ke molaetsa ofe oo mongodi a o fetisetsang ho mmadi.

Baphetwa

Baphetwa ke batho ba nkang karolo ka hara pale. Ke batho bao mongodi a ba sebedisang ho fetisa molaetsa wa hae. Ka nako e nngwe mongodi o qapa mabitso ho latela semelo sa baphetwa ba hae. Hopola hore re na le mefuta ya baphetwa.

Mophetwa ya tjhitjha

Mophetwa ya tjhitjha ke motho wa nama le madi. Ke motho eo semelo sa hae se fetofetohang ho latela maemo a ditaba.

Mophetwa ya ka mmoho

Ke mophetwa eo mongodi a etsang ntho eo a e batlang ka yena. Ke motho ya emeng lehlakoreng le le leng, a sa fetolwe ke maemo afe kapa afe a ditaba.

Mophetwa wa sehlooho

Mophetwa wa sehlooho ke eo boholo ba diketsahalo di itshetlehileng hodima hae ho tloha qalong ya pale ho fihlela qetellong.

Kgohlano

Ena ke thulano ya maikutlo ka hara pale ya rona. Ke moo baphetwa ba rona ba sa dumellaneng kapa ba hananang ka maikutlo mabapi le se seng se itseng. Moo ho nang le kgohlano, mophetwa wa sehlooho o lokela ho ba teng. Re na le mefuta e mmedi ya kgohlano e leng kgohlano e kantle le kgohlano e kahare. Kgohlano e kantle ke moo baphetwa ba sa dumellaneng ka maikutlo, athe kgohlano e kahare yona ke moo mophetwa a lwantshanang le maikutlo a hae. E nngwe pelo e re a etse tjena, ha e nngwe yona e re a etse hwane. Ka mantswe a mang re ka re maikutlo a hae a ya lwantshana.

